Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky ako ústredný orgán štátnej správy  pre pracovnoprávne vzťahy, právne vzťahy pri vykonávaní štátnej služby a verejnej služby predkladá na rokovanie vlády Slovenskej republiky návrh skupiny poslancov Národnej rady Slovenskej republiky  na vydanie zákona, ktorým sa dopĺňa zákon 313/2001 Z. z. o verejnej službe (tlač 1541).

	Účelom predloženého návrhu skupiny poslancov je ustanoviť, aby sa tarifný plat zamestnancov, ktorí vykonávajú odborné činnosti v poradenských zariadeniach a v preventívnych zariadeniach  určoval podľa osobitnej stupnice platových taríf,  ustanovenej  pre pedagogických zamestnancov, ktorá je prílohou č. 7 zákona o verejnej službe.  V dôvodovej správe k návrhu zákona sa uvádza, že zamestnanci poradenských a preventívnych zariadení, ktorí sú považovaní za nepedagogických zamestnancov "pociťujú svoje zaradenie podľa základnej stupnice platových taríf uvedené v prílohe č. 3 zákona č. 313/2001 Z. z. ako diskrimináciu".
Zámerom Ministerstva práce, sociálnych vecí a rodiny SR pri príprave návrhu zákona bolo, aby systém odmeňovania bol jednotný, aby sa uplatňovala len jedna stupnica platových taríf. Tento zámer vychádzal zo systematického procesu hodnotenia pracovných činností a určovania relatívnej ceny práce. Vláda Slovenskej republiky však rozhodla, že súčasťou zákona bude osobitná stupnica platových taríf pre zdravotníckych zamestnancov, neskôr aj pre pedagogických zamestnancov.

Ustanovením osobitných stupníc platových taríf v zákone bola snaha vyššie oceniť spoločenské postavenie a zodpovednosť zdravotníckych a pedagogických zamestnancov. Predložením noviel zákona na doplnenie týchto skupín zamestnancov a ich schválením (zákon č. 131/2002 Z. z. - učitelia vysokých škôl, zákon č. 166/2002 Z. z. - vybraný okruh zamestnancov kultúry) sa potrel pôvodný zámer vlády Slovenskej republiky.

	V zákone o verejnej službe, ktorý nadobudol účinnosť 1. apríla 2002 sú ustanovené  tri stupnice platových taríf
-	osobitná stupnica pre zdravotníckych pracovníkov v prílohe č. 4, 
-	osobitná stupnica pre pedagogických zamestnancov v prílohe č. 7 a
-	základná stupnica v prílohe č. 3, ktorá bude uplatňovaná u všetkých ostatných zamestnancov verejnej služby.

Vykonávacím predpisom k zákonu o verejnej službe je nariadenie vlády Slovenskej republiky č. 111/2002 Z. z., ktorým sa ustanovia katalógy pracovných činností vo verejnej službe. Pracovné činnosti s prevahou duševnej práce uvedené v katalógu boli hodnotené jednotnou analytickou metódou, pri ktorej sa uplatnili kritéria odporúčané Medzinárodnou organizáciou práce. Účelom tohto  procesu hodnotenia pracovných činností a určovania relatívnej ceny práce bolo najmä poskytovať racionálnu základňu pre vytvorenie a uplatňovanie spravodlivého a objektívneho odmeňovania, napomáhať vytváraniu vzájomných relácií medzi existujúcimi pracovnými činnosťami, umožniť prijímať dôsledné a logické rozhodnutia o platových tarifách a platových stupňoch a určiť, nakoľko je hodnota práce navzájom porovnateľná, aby bolo možné zabezpečiť, že za práce rovnakej hodnoty bude vyplatená rovnaká odmena.

Schválením  odchýliek v systéme odmeňovania pre jednotlivé skupiny zamestnancov sa potierajú  vyššie uvedené zásady, výsledkom čoho je, že  zamestnanci sú za porovnateľné práce odmeňovaní rôznou úrovňou platu.
Predložený poslanecký návrh zákona potvrdzuje stanovisko ministerstva vyjadrené k  poslaneckému návrhu týkajúcemu sa okruhu zamestnancov z  oblasti kultúry, že  jeho schválenie vyvolá vlnu požiadaviek na ďalšie novely zákona, ktorými by sa mali ustanoviť odchýlky pre ďalšie skupiny zamestnancov. Toto stanovisko ministerstvo zopakovalo aj v prípade návrhov týkajúcich sa hasičov – zamestnancov hl. m. Slovenskej republiky Bratislavy a zamestnancov, ktorí vykonávajú odborné činnosti v oblasti  geológie, ochrany prírody a krajiny,  ochrany vôd, ochrany ovzdušia a odpadového hospodárstva. Možno očakávať, že v dôsledku predkladaných návrhov svoju nespokojnosť vyjadria predovšetkým zdravotnícki zamestnanci a pedagogickí zamestnanci, pretože sa na ich úroveň dostali, resp. ich aj prevýšili, ďalšie skupiny zamestnancov.

Ministerstvo práce, sociálnych vecí a rodiny Slovenskej republiky  zásadne nesúhlasí s predloženým návrhom skupiny poslancov,  realizáciou ktorého príde k  ďalšej atomizácií systému odmeňovania zamestnancov pri vykonávaní verejnej služby a zvýšeným požiadavkám na štátny  rozpočet a verejné rozpočty v roku 2003.

	Celý text návrhu zákona je potrebné upraviť podľa Legislatívnych pravidiel tvorby zákonov.

Záver

	V zmysle uvedeného Ministerstvo práce, sociálnych vecí a rodiny Slovenskej republiky odporúča vláde nesúhlasiť s návrhom skupiny poslancov  Národnej rady Slovenskej republiky na vydanie zákona, ktorým sa dopĺňa zákon č. 313/2001 Z. z. o verejnej službe    (tlač 1541).